གནའ་བོའི་ཤིང་སྡོང་ཆེན་པོ་ལ་དར་ལྕོག་གམ་ཇོ་དར་བཏགས་ནས་མཆོད་པ་བྱ་སྲོལ་ཡོད་ལ།དེ་མིན་ཚོང་བ་ག་གེ་མོ་དང་རླབས་ཆེན་གྱི་སྐྱེས་བུ་སུ་དང་སུའི་བླ་ཤིང་ཡིན་པའི་བཤད་སྲོལ་ཡོད་པས་དེ་ལ་གཅེས་སྤྲས་བྱེད།ཡང་ཤིང་སྡོང་ལ་ལའི་ཡལ་ག་ཐམས་ཅད་བལ་སྐུད་སོགས་ཀྱིས་གཡོགས་ནས་ཤིང་ལ་ཚེ་ཐར་བྱ་སྲོལ་ཡོད།ཤིང་སྡོང་ཆེན་པོ་ཁང་བའི་དཀྱིས་ཀ་གཅོད་དུས།བླ་མར་ལུང་བསྟན་ཞུས་ནས་ཉི་མ་སྐར་མ་ལེགས་པར་བལྟོས་ཏེ་ལྷ་བསང་བཏང་ནས་གཅོད་སྲོལ་ཡོད།རང་བཞིན་གྱི་ཤིང་གཅོད་དུས་ཀྱང་དུས་ཚིགས་ཀྱི་རང་བཞིན་དང་ཤིང་སྡོང་གི་ཚིགས་མཚམས་ནས་བཅད་དེ་སླར་སྐྱེ་ཐུབ་པར་བྱ།ཤིང་སྡོང་འབྲས་བུ་ཅན་གྱི་སྟེང་དུ་འབྲས་བུ་བླངས་རྗེས།ཤུལ་དུ་ཤིང་སྡོང་གི་སྐལ་དུ་སིལ་ཏོག་འབྲས་བུ་འགའ་ཤས་བསྐྱུར་སྲོལ་ཡོད།དེ་ཡང་ཤིང་སྡོང་རང་གི་རང་ཉིད་འཛད་སྤྱོད་བྱེད་པའི་རང་བྱུང་ཞིག་རེད་སྙམ།